म्यानचेस्टर (एजेन्सी) - म्यानचेस्टर सिटीं इंग्लिस प्रिमियर लिगय् सोमवाः बर्नलीयात ५-० बुकल । सिटीया नितिं फिल फोडेन व रियाद मेहरेजं निगू निगू गोल याःगु खः । थ्व कासा त्यायेवं सिटी व लिग धलखय् दकलय् च्वये च्वनाच्वंगु लिभरपुलदथुया अन्तर २० ल्याखय् कुहाँ वःगु दु । आः लिभरपुलं लिग उपाधि त्याकेत अझ छुं ई पिमालिगु जुइ । सिटी बर्नलीविरुद्ध च्याम्ह कासामि परिवर्तन यासें म्हितुकूगु खःसां थ्व प्रभावशाली जित निकायेत ताः लाःगु खः । फोडेनं २२ व ६३ मिनेटय् निगू गोल यात । मेहरेजया छगू गोल पेनाल्टीपाखें सम्भव जूगु खः । कासाया मेगु छगू गोल डेविड सिल्भां याःगु खः ।
